Linuxos nyomtatók megosztása windowsos számítógépekkel

Debian és Windows megosztott nyomtatás mini-HOGYAN
Előző |  | Következő

# 4. Linuxos nyomtatók megosztása windowsos számítógépekkel

## 4.1. Megosztási alapfogalmak

Ábra 3. Nyomtató megosztása

A Samba az nmbd és az smbd démonokat hasznája windowsos gépekkel való fájl és nyomtató megosztáshoz. Az nmbd windowsos névkiszolgálóként működik, üzenetszórással tájékoztatva a gép nevéről a helyi hálózat windowsos számítógépeit. Az smbd fájl és nyomtatási kéréseket fogad windowsos gépektől (3 Ábra).

Minden megosztott linuxos nyomtatóhoz le kell tölteni és telepíteni kell a windowsos nyomtató eszközmeghajtókat. A windowsos nyomtató eszközmeghajtókat a nyomtató gyártójának honlapján lehet megtalálni.

## 4.2. Samba beállítások

Ha a nyomtatóhoz az anonim (anonymous) hozzáférés engedélyezve van, akkor a távoli nyomtatási feladatok elvégzéséhez létre kell hoznod egy új felhasználót:

    /usr/sbin/adduser --system --disabled-password smbprint

Ez a parancs létrehoz egy "smbprint" nevű felhasználót. Bizonyosodj meg arról, hogy a `/home/smbprint` könyvtárban, az "smbprint" nevű felhasználó munkakönyvtárában (home) elegendő lemezterület áll rendelkezésre a nyomtatási sor kezeléséhez. Ellenőrizd, hogy az "smbprint" nevű felhasználónak ne legyen jogosultsága a rendszer működésében fontos szerepet játszó fájlok és könyvtárak olvasásához vagy módosításához. Ha a CUPS beállítása csak bizonyos felhasználóknak teszi lehetővé a nyomtatást, az "smbprint" nevű felhasználó számára engedélyezned kell azon nyomtatókhoz való hozzáférést, amelyeket meg akarsz osztani.

Az `/etc/samba/smb.conf` a Samba konfigurációs fájl. A következő példa egy konfigurációs fájl, amely a CUPS-t az "smbprint" nevű felhasználó számára állítja be:

    [global]
      printcap name = cups
      printing = cups
      security = share
    [printers]
      browseable = yes
      printable = yes
      public = yes
      create mode = 0700
      guest only = yes
      use client driver = yes
      guest account = smbprint
      path = /home/smbprint

Jegyezd meg, hogy ez a beállítás mindenki számára engedélyezi a nyomtatást, aki hálózati kapcsolatot tud létesíteni számítógépünkkel, és ezért nem ajánlott használni olyan, nem megbízható hálózatra csatlakozó gépek esetén, mint például közvetlen Internet hozzáféréssel rendelkező számítógépek. Ha a hozzáférést szabályozni szeretnéd, akkor szúrj be a security = user vagy a security = domain sort, és további információkért olvasd el a Samba kézikönyv oldalait.

Ha a Samba konfigurációs fájlhoz hozzáadtad a fenti beállításokat, újra kell indítanod a Samba szervert a következő parancs segítségével:

    /etc/init.d/samba restart

## 4.3. CUPS beállítások

A windowsos eszközmeghajtók egy meghatározott formátumra alakítják a nyomtatónak küldött kimenetüket, mielőtt a hálózatra küldik azt. Az `/etc/cups/mime.convs` fájl következő sorának elején lévő megjegyzés-karakter törlésével be kell állítanod a CUPS-t, hogy fogadja az előre formázott kimenetet:

    application/octet-stream   application/vnd.cups-raw   0
    -

Az `/etc/cups/mime.types` fájl következő sorának elejéről szintén távolítsd el a megjegyzés karaktert:

    application/octet-stream

Most pedig állítsd be a CUPS-t, hogy engedélyezze a kapcsolódást a hálózat többi gépe számára. Az `/etc/cups/cupsd.conf` fájlhoz add hozzá ezeket a sorokat:

    <Location /printers>
     AuthType None
     Order Deny,Allow
     Deny From None
     Allow From All
    </Location>

Ahogy a Samba beállítások esetén, ez a konfiguráció is engedélyezi a nyomtatóhoz való hozzáférést bármilyen számítógép számára, ezért nem ajánlott biztonsági szempontból megbízhatatlan hálózatokra csatlakozó számítógépek esetén. A nyomtatókhoz való hozzáférés szabályozásával kapcsolatos információkért olvasd el a `cupsd.conf` kézikönyv oldalait és a CUPS dokumentációt.

Végül indítsd újra a CUPS-t a következő paranccsal:

    /etc/init.d/cupsys restart

Ha minden jól ment, a linuxos nyomtatók most már meg vannak osztva a helyi hálózat windowsos gépei számára. Windowsos számítógépek esetén hálózati nyomtató hozzáadása a szokásos módon történik, és ne felejts el tesztoldalt nyomtatni.

Előző | Tartalomjegyzék | Következő
Nyomtatás windowsos számítógépre |  | Hibaelhárítás